als_Latn dik_Latn sag_Latn
Kompania gjermane e menaxhimit të aeroporteve Fraport do të investojë 330 milion euro në katër vitet e ardhshme në Greqi. Privatizimi i disa aeroporteve grekë shihet si një provë besimi për ekonominë e vendit.
Një marrëveshje perfekte: për gjithsej 1,23 miliard euro kompania nga Frankfurti së bashku me firmën e saj partnere nga Greqia Slentel Ltd, morën të drejtën për të menaxhuar 14 aeroporte rajonalë në gjithë Greqinë. Sipas marrëveshjes përdoruesit do të investojnë 330 milionë euro në katër vitet e ardhshme. Mes aseteve të Fraport bën pjesë edhe aeroporti i dytë më i madh në vend, ai i Selanikut, po ashtu si edhe aeroportet e ishujve të frekuentuar nga turistët Kretë, Rodos, Santorini, Mikonos dhe Korfuz.
Për autoritetin e privatizimeve greke TAIPED ky ishte aksioni i dytë më i madh i privatizimit pas atij të kompanisë shtetërore të lojërave të fatit dhe basteve sportive OPAP. Kompania iu shit një konsorciumi greko-çek për 622 milion euro.
Po ringjallet sërish programi i privatizimit grek pas një ngecje të gjatë? “Kështu është,” mendon Nikos Vettas, drejtor i institutit të ekonomisë IOBE në Athinë. “Ky privatizim nuk është i rëndësishëm vetëm për arkat e shtetit, por edhe sa i përket strategjisë së përdorimit të këtyre objekteve: Greqia duhet të investojë tek turizmi i cilësisë. Për të arritur këtë qëllim, vendi ka më shumë nevojë për investime në aeroporte.”
Edhe ekonomisti dhe deputeti grek Jorgos Kyrtsos beson se marrëveshja për aeroportet është një sukses. Në veçanti atë e kënaq çmimi prej 1,2 miliard eurosh: “Kjo shumë është trefishi i asaj që llogarisnin vetë grekët,” thotë Kyrtsos. Në këtë mënyrë sipas tij investitorët e huaj do të besojnë akoma më shumë në perspektivën e zhvillimit të turizmit grek dhe prandaj janë gati që të investojnë akoma më shumë në këtë degë të ekonomisë.
als_Latn als_Latn als_Latn als_Latn als_Latn